Internet romahtaa jo parissa vuodessa, arvioi Teknillisen korkeakoulun tietotekniikan professori Hannu. H. Kari. Romahdus johtuu lisääntyneestä roskapostista ja hyökkäyksistä verkkoa vastaan.

Ennuste Internetin romahtamisesta ei ole edes nopein mahdollinen arvio romahduksesta.

Järjestelmä kaatuu virusten ja roskapostin huiman kasvun takia. Ensin kaatuu verkon toimintavarmuus ja sitten lisääntyy sisällön manipulointi.

Lopulta koko järjestelmä kaatuu, kun ongelmat ylittävät verkon sietokyvyn ja usko löydettävään tietoon romahtaa.

Netti voi pelastua, jos sen sisältöä ja rakennetta kehitetään, Kari sanoo.

Myös käyttäjien tunnistamiseen ja jäljittämiseen pitää satsata, jotta laittomat käyttäjät saataisiin kuriin.

- Nykyään ei ole mitään varmistusta siitä, kuka esimerkiksi sähköpostin lähettäjä todellisuudessa on, Hannu H. Kari muistuttaa STT:n haastattelussa.

Pessimistisesti verkkoon uskova Kari arvioi, että ajassa on palattava taaksepäin jopa 20 vuotta ja selviydyttävä ilman tietoverkkoja.

Käytännössä pahin uhka on se, että meillä on niin paljon pahantahtoisia ja maailmaa väärinkäyttäviä ihmisiä, jotka tekevät tarkoituksellisesta pahaa.

Lisäksi aina on niitä ihmisiä, jotka tietämättään eivät päivitä koneitaan turvallisiksi.

- Näillä parilla prosentilla koneista voidaan lamaannuttaa mikä tahansa kohde Internetissä, Kari toteaa.

Viestintävirasto puolestaan arvioi, että netin romahdukselta vältytään juuri kehitystyön ansiosta. Viraston tietoturvallisuusyksikön päällikkö Timo Lehtimäki sanoo, että keskustelu internetin vaaroista on kuitenkin elintärkeää.

- Uskon siihen, että kehitystyö kantaa jossain muodossa hedelmää, mikä estää romahduksen, hän sanoo.

STT